रोहतक. नए साल में जिले की चिकित्सीय व्यवस्था में सुधार के आसार दिखाई दे रहे हैं। प्रदेश के विभिन्न जिलों में एंबुलेंस सेवा मजबूत करने के लिए स्वास्थ्य विभाग जल्द ही 70 नई एंबुलेंस खरीदने जा रहा है। इसके लिए तमाम प्रक्रिया पूरी हो चुकी हैं। इसलिए 2016 में रोहतक जिले को छह एंबुलेंस की सौगात मिलने की उम्मीद है।
फिलहाल जिले में 13 एंबुलेंस संचालित हैं। तीन की हालत कंडम होने के कारण वे कबाड़ में पड़ी हैं। हालांकि विभाग ने इन एंबुलेंस काे बेचने अथवा इन्हें ठीक कराकर दोबारा चलाने के लिए बजट की मांग की है। डिप्टी सिविल सर्जन डॉ. कुलदीप ने बताया कि जिले में एंबुलेंस की कमी के चलते छह नई गाड़ियों की दरकार को पहले से ही चंडीगढ़ भेजा जा चुका है।
निर्धारित सीमा से ज्यादा दौड़ गईं एंबुलेंस
वर्तमान में संचालित 13 एंबुलेंस में से अधिकांश एक लाख किलोमीटर की निर्धारित सीमा से ज्यादा दौड़ चुकी हैं। कुछ एंबुलेंस दो लाख किलोमीटर से ज्यादा, जबकि सात एंबुलेंस डेढ़ लाख किलोमीटर पार कर चुकी हैं। ऐसे में इन एंबुलेंस की ज्यादा दिन तक सेवा लेना भी विभाग के लिए मुश्किलों भरा है। इसलिए नई एंबुलेंस से विभाग को काफी सहयोग मिलने की उम्मीद है।
hin_Deva hin_Deva hin_Deva hin_Deva